text: Indbrudstyve taget på fersk gerning
  23 april 2018 kl. 04.18
  Vaks borger alarmerede politiet.
  Takket være en vaks borger tog politifolk i nat to esbjergensere på fersk gerning, da de forsøgte at bryde ind i en beboelsesejendom i Vejen.
  Nikolaj Hølmkjær, vagtchef, Syd- og Sønderjyllands Politi: "Vi sendte en patrulje afsted med det samme, og det lykkedes betjentene at tage de to, mens de forsøgte at bryde ind."
  42 minutter efter midnat ringede borgeren til Syd- og Sønderjyllands Politi og fortalte, at der stod to personer foran en kælderdør ind til en ejendom på Nørregade i Vejen.
  - Vi sendte en patrulje afsted med det samme, og det lykkedes betjentene at tage de to, mens de forsøgte at bryde ind gennem døren i gården bag ejendommen, fortæller vagtchef Nikolaj Hølmkjær, Syd- og Sønderjyllands Politi.
  Mandag morgen sidder de to, en kvinde og en mand fra Esbjerg, i arresten på politigården i byen.
  Politiet har endnu ikke taget stilling til, om de skal fremstilles i grundlovsforhør.
  